
”Învățarea prin cooperare versus învățarea prin competiție la școlarul mic” este o microcercetare menită să aprofundeze preocupările constante referitoare la găsirea celor mai adecvate metode și strategii de predare-învățare prin cooperare la clasa de elevi. 


Fiind cadru didactic debutant, am observat, în puținul timp pe care l-am petrecut până în acest moment la catedră, că în ciuda credinței larg răspândite că un climat pozitiv în clasele de elevi contribuie decisiv la obținerea de performanțe notabile, organizarea competitivă predomină în mediul școlar și asta se datorează faptului că mulți profesori consideră că doar o relație competitivă poate genera suficientă motivație. 


Tandemul cooperare‑competiţie a fost adeseori prezentat în antagonism, cooperarea fiind considerată o formă de interdependenţă pozitivă, în timp ce competiţia a fost privită cu reticenţă şi recomandată cu precauţie. Deși s-ar crede că, spre deosebire de relațiile de competiție, relațiile de cooperare nu stimulează motivația elevilor, cercetările au arătat că promovarea metodelor de învățare prin cooperare duce la îmbunătățirea acesteia, stimulând interesul copiilor pentru succesul grupului din care fac parte.

În ultima perioadă și la nivelul politicii educaționale și a curriculumului formal, oficial, s-a remarcat frecvența recomandării învățării prin cooperare în clasa de elevi. Astfel, clasa de elevi trebuie să ofere climatul optim de învățare axat pe colaborare, care are ca rezultat o mai mare încredere în sine, comportamente adecvate față de ceilalți și raportare eficientă a propriilor responsabilități, dar și dorința de a progresa, a cunoaște, a se afirma.

Creșterea performanțelor școlare ale elevilor clasei a II-a C (28 elevi) la disciplina Comunicare în limba română dar și observarea coeziunii clasei prin implicarea cadrului didactic în situații de instruire care presupun cooperarea a reprezentat scopul acestei cercetări.


Obiectivele propuse pentru această microcercetare au fost:


1. Proiectarea, organizarea şi desfășurarea unor demersuri didactice care să dezvolte competențele elevilor, prin utilizarea unor metode și tehnici de cooperare în lecțiile de Comunicare în limba română, la clasa a II-a.

2. Îmbunătăţirea performanţelor şcolare ale fiecărui elev prin identificarea celor mai eficiente strategii didactice de învățare, prin activități ce implică cooperarea în cadrul microgrupului de elevi.

3. Dezvoltarea relațiilor interpersonale pozitive prin implicarea cadrului didactic în găsirea acelor modalități de predare-învățare care să ducă la coeziunea grupului de elevi.


Pentru strângerea datelor a căror analiză a putut să verifice ipotezele formulate şi să ofere răspunsuri asupra problemei luate în studiu, s-au folosit mai multe metode de cercetare: experimentul pedagogic, metoda observării directe, metoda evaluării – inițiale și finale, metoda chestionarului, testul sociometric.


Ipotezele acestui microstudiu experimental au fost de tip cauză-efect:

· Dacă utilizăm cu preponderență metode și tehnici prin cooperare în activitățile școlare desfășurate în cadrul grupului de elevi la disciplina Comunicare în limba română, atunci acest lucru conduce la îmbunătățirea performanțelor școlare ale fiecărui elev.

· Dacă organizarea sistematică a învățării se realizează în microgrupuri utilizând cooperarea, atunci acest lucru dezvoltă capacități de relaţionare interpersonală pozitivă între elevii clasei (crește coeziunea grupului), stimulându-le implicarea activă și interactivă.

Metodele și tehnicile de învățare bazate pe dezvoltarea cooperării în cadrul grupului folosite au fost multiple: tehnicile TGT (Teams-Games-Tournaments – Echipe-Jocuri-Turnee) și STAD (Student-Teams-Achievement-Divisions – Metoda învățării pe grupe mici), predarea reflexivă, metoda mozaicului, controversa creativă, schimbă perechea sau cercurile concentrice, pălăriile gânditoare, modelul trifazic al lecției (Evocare-Realizare-Reflecție), modelul învățării prin colaborare și cooperare, masa rotundă/cercul, interviul în trei trepte, predarea reciprocă, turul galeriei, tehnica acvariului (fishbowl), proiectul, Gândește-perechi-prezintă, Mai multe capete la un loc, interviul de grup, Amestecați-va-înghețați-formați perechi.
Rezultatele cercetării:

· Testare inițială versus testare finală

       

S-a concluzionat că utilizarea metodelor şi procedeelor de învăţare prin cooperare în lecţiile de Comunicare în limba română a avut un efect pozitiv asupra performanțelor elevilor, adică ipoteza s-a confirmat: ”Dacă utilizăm cu preponderență metode și tehnici prin cooperare în activitățile școlare desfășurate în cadrul grupului de elevi la disciplina Comunicare în limba română, atunci acest lucru conduce la îmbunătățirea performanțelor școlare ale fiecărui elev”.
· Testul sociometric inițial și final


Testul sociometric inițial și final a fost realizat în aceleași condiții, întrebările fiind identice în ambele cazuri:

1. Dacă ești pus în situația de a lucra în echipă cu alți colegi la o anumită temă, cu cine ți-ar plăcea să lucrezi?

2. Cu cine din clasă nu ai vrea să lucrezi în echipă, pentru o anumită temă dată?  


La finalul microcercetării s-a observat o creștere a indexului de coeziune a grupului, dar nu suficient de mare (doar + 0,5) pentru a putea spune cu certitudine că a doua ipoteză a acestei cercetări s-a adeverit. Cu siguranță factorul independent (utilizarea metodelor de predare-învățare-evaluare bazate pe cooperare) a avut un cuvânt de spus, dar probabil perioada de timp a fost prea scurtă pentru a putea observa rezultate mai bune.


Ca atare, am considerat că a doua ipoteză – ”dacă organizarea sistematică a învățării se realizează în microgrupuri utilizând cooperarea, acest lucru va dezvolta capacități de relaţionare interpersonală pozitivă între elevii clasei (crește coeziunea grupului), stimulându-le implicarea activă și interactivă” - nu s-a confirmat în totalitate, deoarece diferența dintre indicele de coeziune inițial și final a grupului a fost relativ mică, de doar 0,5 puncte.
· Chestionarul


Din răspunsurile elevilor s-a concluzionat faptul că utilizarea învățării prin cooperare la orele de Comunicare în limba română pe parcursul celor două module a condus la conștientizarea faptului că pot fi realizate activități în clasă și sub formă de cooperare, nu doar prin competiție. Elevii au considerat că în timpul orelor au putut fi mai atenți, stilul de predare a fost considerat mai atractiv, antrenant, activitățile în grup au plăcut foarte mult, acest lucru ducând la interacțiuni multiple cu toți colegii de clasă.

Concluzii:


Din păcate, rezultatele acestui microstudiu nu pot fi extrapolate deoarece a fost realizat pe o perioadă scurtă de timp (09.01. – 06.04.2023), la nivelul unei singure clase (28 de elevi), eșantionul fiind astfel nereprezentativ.


Comparând activitățile care implică cooperare cu cele bazate pe competiție, am constatat că activitățile au fost mai eficiente atunci când elevii au colaborat. Elevii au lucrat activ, au asimilat mai ușor noile cunoștințe, au fost mai comunicativi, au cooperat mai mult, toți elevii, chiar și cei mai timizi, fiind implicați. 


Concluzionând, se poate afirma că utilizarea metodelor de învățare prin cooperare produce efective pozitive, atât din punct de vedere instructiv-educativ cât și relațional, deoarece promovează relații armonioase, o atmosferă plăcută în grupul școlar, putând fi încorporate cu succes în orice activitate didactică.

